  Анжелика Тихонова корреспондент Крезьгуро инструментъёсын шудонъя «Зарни крезь» элькун вожвылъяськонэ 43 куриськонъёс вуизы. Ужрад 25-тӥ оштолэзе Кизнер ёросысь «Зори Кизнера» лулчеберет юртын ортчоз. Со сярысь элькун тӧролэн но кивалтэтлэн пресс-службазы ивортӥз. Куриськонъёс Алнаш, Балезино, Вавож, Глаз, Грак, Дэбес, Дэри, Кизнер, Пичи Пурга, Можга, Сьӧлта, Ува, Шаркан, Юкаменск ёросъёсысь, Ижкарысь, Можгаысь, Воткаысь вуизы Конкурсэ лулчеберет юртъёсысь, исскусствоосъя нылпи школаосысь, ватсаса тодон-валан сётон ужъюртъёсысь пельтыса шудӥсь инструментъёсын, калык инструментъёсын шудӥсь оркестръёс но ансамбльёс пыриськозы. Вожвылъяськон «Культура» йӧскалык ӵектос улсын ортчоз но Удмуртиын Гуртлэн арезлы сӥземын луоз Соин валче конкурсэ пыриськисьёс гуртын улон-вылонэз усьтӥсь произведениос быдэстозы, соос пӧлын элькунысьтымы асмылкыдо но ӧнерлыко крезьгурчиослэн ужъёссы но луозы. Крезьгуро инструментъёсын шудӥсьёсты ӧнерлыко жюри дунъялоз. Соос пӧлын Калык творчествоя элькун юртлэн кивалтӥсез Светлана Кайсина но Крезьгуръя элькун колледжысь ёзэтэн кивалтӥсь, Удмуртиысь дано артист Сергей Воеводский луозы. Жюри ёзчиосын Удмуртиысь кун сифмони оркестрлэн дирижёрез Андрей Гордеев кивалтоз. Тодэ вайытом, «Зарни крезь» вожвылъяськон пиналъёс но мӧйыос пӧлын вить номинацияя ортчоз. Тегъёс: Лулчеберет Кизнер Удмуртия вожвылъяськон крезьгур  